**Tájékoztató a „Közösen a munkáért Bács-Kiskunban” című program megvalósításáról**

Az Emberi Erőforrások Minisztériuma és a Nemzeti Fogyatékosságügyi és Szociálpolitikai Központ „Foglalkoztatás 2019” elnevezésű pályázatának nyerteseként a Magyar Vakok és Gyengénlátók Bács-Kiskun Megyei Egyesülete 2.000.000 Ft összegű támogatásban részesült. A „Közösen a munkáért Bács-Kiskunban” című pályázatunk célja a fogyatékossággal élők munkaerő-piaci integrációjának elősegítése. A megvalósítás folyamán 2020 évben 8 Bács-Kiskun megyei helyszínen zajló rendezvény megtartásával teremtünk lehetőséget mintegy 590 fő személyes találkozására. Célcsoportunk tagjai látássérült, egyéb érzék-, és mozgásszervi fogyatékossággal élő megváltozott munkaképességű emberek, valamint a kistérségek olyan munkáltatói, akik jelenleg is foglalkoztatnak, vagy potenciális foglalkoztatói lehetnek a fogyatékos munkavállalóknak. A rendezvényeinken már működő jó gyakorlatok bemutatásával, szemléletformáló előadásokkal, tájékoztatókkal és saját élményes programelemekkel szólítjuk meg a résztvevőket. A projektnyitó találkozóra 2020. március 6-án, pénteken kerül sor a kecskeméti Katona József Megyei Könyvtárban. Ezt követően április hónapban Kiskunfélegyházán, májusban Lakiteleken, júniusban Bácsalmáson tartjuk meg rendezvényeinket. Kiskőrösön szeptemberben, Baján októberben, Kalocsán pedig novemberben szervezzük meg a célcsoport tagjainak találkozását. Projektzáró eseményünk Kecskeméten lesz 2020 decemberében.

Kérjük, látogasson el rendezvényeinkre, szeretettel várunk minden kedves résztvevőt!

Örömmel nyújtunk további információt, valamint várjuk regisztrációját programjainkra az iroda@bacsvakok.hu e-mail címen és a 76/320-708-as telefonszámon.

Kecskemét, 2020. február 4.

 *Magyar Vakok és Gyengénlátók Bács-Kiskun Megyei Egyesülete*

**A programok a FOGLALKOZTATÁS 2019 pályázat keretében valósulnak meg.**

**Projektszám: FOGL2019/E/29**